
Nr. 22/176/ 25.05.2011


Biroul Permanent

al

Camerei  Deputaţilor

Vă înaintăm, alăturat, raportul asupra Propunerii legislative privind scutirea de la plata impozitului pe salariu pentru angajatorii care încadrează şomeri şi persoane în căutarea unui loc de muncă,  trimis comisiei noastre pentru examinare pe fond, cu adresa Biroului Permanent nr.PL.x  231 din 2 mai 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

	Comisia pentru buget, finanţe şi bănci
	
	Bucureşti,    

Nr. 22/ 176/ 25.05.2011


RAPORT  
asupra Propunerii legislative privind scutirea de la plata impozitului pe salariu pentru angajatorii care încadrează şomeri şi persoane în căutarea unui loc de muncă
Cu adresa nr.PL.x 231 din 2 mai 2011, Biroul Permanent,  în temeiul art.95 din Regulamentul Camerei Deputaţilor, republicat, a sesizat, pentru examinare şi avizare în fond Comisia pentru buget, finanţe şi bănci  cu  Propunerea legislativă privind scutirea de la plata impozitului pe salariu pentru angajatorii care încadrează şomeri şi persoane în căutarea unui loc de muncă.

La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere:

· avizul negativ  al Consiliului Legislativ  transmis cu adresa  nr.1571/16.12.2010;
· punctul de vedere negativ al Guvernului.
Prezenta propunere legislativă are ca obiect de reglementare  scutirea de la plata impozitului pe salariu pentru angajatorii care încadrează şomeri şi persoane în căutarea unui loc de muncă.  Valoarea salariului pentru care nu se va plăti impozitul datorat de angajator va fi cuantumul salariului minim pe economie.
În urma examinării actului normativ, membrii Comisiei de buget, finanţe şi bănci au hotărât respingerea actului normativ din următoarele motive:
Scutirea de la plata impozitului pe veniturile din salarii timp de un an numai în cazul persoanelor fizice care au fost şomeri înainte de a fi angajaţi reprezintă  un tratament discriminatoriu în comparaţie cu celelalte persoane fizice care obţin venituri din salarii

Legea nr.76/2002 privind sistemul asigurărilor pentru şomaj şi stimularea ocupării forţei de muncă prevede pentru  angajatori unele măsuri de scutire a plăţii contribuţiei  datorate la bugetul asigurărilor pentru şomaj în vederea încadrării în muncă a şomerilor şi creării de noi locuri de muncă.       

Propunerea legislativă face parte din categoria legilor ordinare, potrivit art. 76 din Constituţia României, republicată.

La dezbaterile comisiei au participat ca invitaţi în conformitate cu prevederile art.55 din Regulamentul Camerei Deputaţilor, din partea Comisiei Naţionale de Prognoză,  domnul Preşedinte Ion Ghizdeanu şi din partea Ministerului Finanţelor Publice doamna Anca Cotrobescu, şef serviciu.
La lucrările comisiei  şi-au înregistrat prezenţa un număr de 31 deputaţi, din totalul de 33 membri ai comisiei.
Raportul comisiei a fost adoptat cu unanimitate de voturi a deputaţilor prezenţi la dezbateri.
Propunerea legislativă a fost respinsă de Senat , în şedinţa din 27 aprilie 2011, în calitate de primă Cameră sesizată.
Propunerea legislativă, potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii  Propunerii legislative privind scutirea de la plata impozitului pe salariu pentru angajatorii care încadrează şomeri şi persoane în căutarea unui loc de muncă,  în şedinţa din data de 24 mai 2011, comisia propune supunerea spre dezbaterea şi adoptarea Plenului Camerei Deputaţilor a unui raport de respingere a propunerii legislative.
	PREŞEDINTE,

Maria Eugenia BARNA
	SECRETAR,

Nicolae BUD


Şef serviciu:
Consilier parlamentar, Gica Roşu

Întocmit, Consilier parlamentar  Luminiţa Ghiorghiu

